 भारत वर्ष दे मध्य भाग च इक देश ऐ जिसी प्राचीन समै च वत्सदेश आखदे हे।  मता चिर होआ इदी राजधानी कौशाम्बी नगरी च राजा शतानीक राज करदा हा।  राजा शतानीक अभिमन्यु दा पड़ोतरा, परिक्षित दा पोतरा ते जनमेजय दा पुत्तर हा।  उदी रानी दा नां विष्णुमती हा।  इक समें दी गल्ल ऐ जे राजा शतानीक जंगलै च शकार खेडन गेया।  उत्थें उसी मुनि दे दरशन होए।  राजा दी प्रार्थना पर मुनि कौशाम्बी दे राजभवन च आए।  उत्थें उनें राजा द्वारा पुत्रेष्टि यज्ञ कराइए पवित्र यज्ञ-चरु रानी गी खलाया।  चरु दे प्रभाव कन्ने रानी विष्णुमती ने पुत्तर गी जनम दित्ता, जिदा नां सहस्त्रानीक रक्खेया गेया।  राजा शतानीक नै अपने पुत्र सहस्त्रानीक गी युवराज बनाया ते आपूं राजसुख भोगने च लीन होई गेया।  इक बारी देवतें ते असुरें दा घोर युद्ध लग्गी पेया।  इंद्र ने अपनी मदता लेई रथ समेत मातलि गी मर्तलोक भेजियै राजा शतानीक गी स्वर्गलोकै च सद्देया।  अपने मंत्री युगंधर ते सेनापति सुप्रतीक गी राजभार सौंपियै राजा शतानीक मातलि कन्ने इंद्रलोक गेया।  असुरें कन्ने युद्ध करदे-करदे अनगिनत असुरें दा संहार करियै औ उत्थें लड़ाई च मारेया गेया।  राजा दे शव गी लेइयै मातलि मक्तलोक च आया।  राजा दी रानी विष्णुमती पति दी लोथै कन्ने चिता पर सती होई गेई।  पिता दे स्वगै गी सधारने बाद सहस्त्रनीक राजसिंघासन पर बैठा।  सहस्त्रानीक बड़ा परतापी राजा हा।  असुरें कन्ने दोबारा युद्ध छिड़ने पर इंद्र नै अपनी मदता लेई राजा सहस्त्रानीक गी बी स्वर्ग सद्देया।  उत्थें नंदनबनै च राजा नै देवतें गी अपसराएं कन्ने बिहार करदे दिक्खेया।  राजा दा मन ललचाया जे मिम्मी अप्सराएं कन्ने विहार करां।  इंद्र राजा दे मन दी कामना गी समझी गेया।  इन्द्र नै राजा गी समझाया जे चिन्ता करने दी कोई लोड़ नेई।  तुंदी कामना तौले गै पूरण होने आली ऐ। 